Tomi Rahula SunFestil 2010 Pirita kloostri varemeis
**Tomi Rahula** (sündinud 3. novembril 1976) on eesti muusik ja koorijuht. 

Lisaks on ta tegutsenud muusikaprodutsendi ja jalgpallikohtunikuna.

Muusikakarjäär
--------------

### Lapsepõlv ja muusikaharidus

Lapsena laulis Tomi Rahula RAM-i Poistekooris ja Tallinna Poistekooris. Ta on õppinud Eesti Muusika- ja Teatriakadeemias elektronmuusikat professor Lepo Sumera juures ning koorijuhtimist professor Kuno Arengu ja dotsent Jüri Rendi juures.[*viide?*] 2002/03. õppeaastal õppis ta koorijuhtimist Helsingis Sibeliuse Akadeemias professor Matti Hyökki juures.[*viide?*]

### Töö televisioonis

Tomi Rahula on osalenud muusikuna, peamiselt klahvpillimängija ja ansambli juhina, paljude televisiooni muusikasaadete (nt "Tähed muusikas", "Su nägu kõlab tuttavalt", "Me armastame Eestit", "Laula mu laulu", "Ärapanija", "Eesti otsib superstaari", "Väikesed hiiglased" jne) tegemises.

Aastatel 2018–2023 töötas ta Eesti Rahvusringhäälingus Eesti Laulu peaprodutsendina.

### Töö dirigendina

Tomi Rahula oli aastatel 2000–2002 Soome Poistekoori peadirigent.[*viide?*] Ka 2012. ja 2013. aastal toimunud Popkooripeol dirigeeris ta mitut laulu.

#### Tallinna Poistekoor

Rahula on üks Tallinna Poistekoori dirigente ja kontsertmeister. Tomi Rahula ema Lydia Rahula on selle koori asutaja ja peadirigent, koos pühendavad suure osa oma ajast muusikat ja koorilaulu õppivatele poistele. Tomi on sama koori vilistlane.

Tallinna Poistekoor (ja selle meeskoor) on Tomi Rahula dirigeerimisel võitnud järgmised auhinnad: 

* 2009 – Tšehhi, Olomouci VII rahvusvaheline koorifestival "Musica Religiosa" – kuldmedal meeskooride kategoorias (95 punkti) Tallinna Poistekoori meeskoorile (dirigent Tomi Rahula);
* 2011 – Leedu, Klaipėda Stasys Śimkuse nimeline XVIII rahvusvaheline koorikonkurss – II kategoorias III koht samahääleliste kooride kategoorias (dirigent Tomi Rahula);
* 2013 – VII üle-eestiline poistekooride võistulaulmine – I koht A-kategoorias (SATB) (dirigendid Lydia ja Tomi Rahula).

### Muusikuna telesaadetes ja ansamblites

Aastatel 2005–2017 mängis Tomi Rahula ansamblis Tanel Padar & The Sun klahvpille. 

2006. aasta Raadio 2 Unistuste bändis mängis Tomi Rahula klahvpille. Ansamblisse kuulusid veel Lenna Kuurmaa (vokaal), Elmar Liitmaa (kitarr), Raul Vaigla (bass), Kallervo Karu (trummid) ja DJ Critikal. Esitati "Raadio 2 Aastahitt 2006" küsitluse välismaiste lugude võidulaul, milleks osutus Justin Timberlake'i "SexyBack".

Aastatel 2007–2010 oli Rahula saates "Tähed muusikas" klaverimängija ja meeskonna kapten.

2010–2012 tegi Tomi Rahula koos Stig Rästaga muusikaprojekti Outloudz. Nad saavutasid konkursil Eesti Laul 2011 teise koha.

Aastatel 2013–2020 tegi Tomi Rahula ansambel muusikat TV3 telemängus "Me armastame Eestit".

### Teosed

Tomi Rahula on üks 1998. aasta Eurovisiooni lauluvõistlusel Birminghamis esitatud laulu "Mere lapsed" autoreid.

Ta on kirjutanud Eesti Jalgpalli Liidu hümni "Võiduhüüd", mille tekstis on kasutatud Marie Underi ja Karl Eduard Söödi loomingut. Teos on kirjutatud orkestrile, segakoorile ja poistekoorile. Teose salvestamist saab kuulata ja vaadata ERR kodulehelt.

Tuntuks on saanud Tomi *a cappella* kooriteosed, mis on jäädvustatud CD-l "Ave Maria". 2013. aasta juunis valminud "Räägi tasa minuga" on salvestatud ka Tallinna Poistekoori 25. aastapäeva CD-le.

Koos Margus Piigi ja Anni Rahulaga kirjutatud laul "Feel Me Now" sai lauluvõistlusel Eesti Laul 2017 viienda koha. Laulu esitas Liina Ariadne Pedanik.

Tegevus spordikohtunikuna
-------------------------

Tomi Rahula on alates 2011. aastast ka litsentseeritud jalgpallikohtunik.

2011. ja 2012. aastal autasustas Eesti Jalgpalli Liit Tomi Rahulat kümne aktiivsema kohtuniku kategoorias teise koha saavutamise puhul. Tomi Rahula vilistas oma esimesel hooajal 72 mängu.

2013. aastal pani Rahula EJL galaks kokku ka Eesti Jalgpalli Unistuste Bändi.

Aastatel 2014–2016 töötas Tomi Eesti Jalgpalli Liidus projektijuhina. Rahula tegeles EJL-is näiteks staadionilaulupeo, maakondade ja Tallinna koondise vahel toimuvate Eesti maavõistluste, naaberriikidega peetavate 100+ maavõistluste ja karikafinaaliga, aga ka hooaja avamise ja lõpetamise ning koondise mängude kontseptsiooni arendamisega, et parandada kõigi nimetatud ürituste emotsionaalset kvaliteeti ja pidulikkust.

Isiklikku
---------

Tomi Rahula on Tõnis ja Lydia Rahula poeg. Tomi Rahulal on vanem õde Teve. 

1997. aastast oli Tomi Rahula abielus laulja Ithaka Mariaga, neil on 2002. aastal sündinud tütar Agathe Vega Rahula.

2013. aastast on ta abielus Eesti Jalgpalli Liidu presidendi Aivar Pohlaku tütre Anni Rahulaga (end Pohlak). Mõlemad on jalgpallikohtunikud. Juunis 2017 sündis paaril tütar Rubi Rahula. 16. augustil 2022 sündis paaril poeg Thor. 

2017. aasta mais ilmus Anni ja Tomi Rahula paarisuhtest ja kunstliku viljastamise praktikast rääkiv raamat "Tule meie juurde", mille kirjutas Piret Kooli.

Vaata ka
--------

* Popkooripidu
* Tallinna Poistekoor
* Tanel Padar & The Sun
* Unistuste bänd

Viited
------

1. ↑  "Arhiivikoopia". Originaali arhiivikoopia seisuga 14. mai 2009. Vaadatud 13. augustil 2009.`{{netiviide}}`: CS1 hooldus: arhiivikoopia kasutusel pealkirjana (link)
2. ↑  "Arhiivikoopia". Originaali arhiivikoopia seisuga 13. juuni 2018. Vaadatud 13. juunil 2018.`{{netiviide}}`: CS1 hooldus: arhiivikoopia kasutusel pealkirjana (link)
3. ↑  "Tomi Rahula ei jätka Eesti Laulu peaprodutsendina. «On tore tõdeda, et viie aastaga sai oma panus antud nii suurde teleprojekti.»". *Elu24*. 5. juuli 2023.
4. ↑  "Popkooripidu". Originaali arhiivikoopia seisuga 30. juuni 2013. Vaadatud 1. juulil 2013.
5. ↑  Tallinna Poistekoor
6. ↑  Tallinna Poistekoor Preemiad
7. ↑  Unistuste bänd
8. ↑  Me Armastame Eestit
9. ↑  Tomi Rahula (25. mai 2012). "Eesti jalgpalli uus hümn "Võiduhüüd"". *Terevisioon*. ETV / Eesti Rahvusringhääling. Originaali (Video esitamiseks vajalik Adobe Flash) arhiivikoopia seisuga 21. detsember 2016. Vaadatud 15. detsembril 2016.
10. ↑  "Tomi Rahula – klaveri tagant edukaks jalgpallikohtunikuks". Originaali arhiivikoopia seisuga 3. detsember 2013. Vaadatud 7. veebruaril 2013.
11. ↑  Estonia kontserdisaalis peetud pidulikul Jalgpalligalal kuulutati välja aasta edukaimad
12. ↑  Tomi Rahula pani jalgpalliliidu aastagalaks kokku Unistuste Bändi
13. ↑  Tomi Rahula: laulupidu ja jalgpall ühendavad inimesi
14. ↑
15. ↑  Anni Pohlak ja Tomi Rahula vahetasid jaanipäeval sõrmuseid
16. ↑  Tomi Rahula ja Anni Pohlak peavad pulmad juunis
17. ↑
18. 1 2  Jefimov, Laura-Marleene (21. juuli 2023). "Tomi Rahula: lõpuks väsime me kõik". *Eesti Päevaleht*. Originaali arhiivikoopia seisuga 21. juuli 2023. Vaadatud 21. juulil 2023.

Välislingid
-----------

* Online-intervjuu: vastas Tomi Rahula
* Tallinna Poistekoor